Ljubljana, 11. januar 2020

**Sporočilo za javnost: ŠOU v Ljubljani NE ukinja Radia Študenta**

Študentska organizacija Univerze v Ljubljani se zaveda pomena Radia Študent in njegovo delovanje **podpira**, zato že od začetka sprejemanja proračuna iščemo konstruktivne rešitve, ki bi bile sprejemljive tako za Radio Študent, kot tudi za ŠOU LJ. Svobodno in demokratično poročanje medijev je za informiranost javnosti nujno in takšno delovanje medijev (med katere spada tudi Radio Študent) podpira tudi ŠOU LJ. Glavni problem predstavlja visoko nižanje sredstev celotnega študentskega organiziranja (ki je bilo podrobno razloženo že v prvem sporočilu za javnost, do katerega lahko dostopate [tukaj](https://www.sou-lj.si/sites/default/files/sporocilo_za_javnost_financiranje_radia_student_v_letu_2021.pdf)), zato je varčevanje in opustitev dejavnosti znotraj organizacije žal nujno. **Nižanje sredstev tako nikakor ni povezano s poročanjem Radia Študent, ampak zgolj z nižanjem sredstev, s katerimi razpolaga ŠOU v Ljubljani**.

Kot so omenili predstavniki Radia Študent na današnji novinarski konferenci, sredstva, ki jih namenja ŠOU v Ljubljani za delovanje radia, predstavljajo le približno 22% vseh prihodkov, zaradi česar v nobenem primeru **ne ukinjamo** najstarejšega radia v Evropi. Drži pa, da smo se v letošnjem proračunu zaradi izjemnega pomanjkanja sredstev fokusirali na financiranje naših primarnih aktivnosti (skrb za študentsko prehrano, socialno ogrožene študente, študente invalide, študentske družine, dijake, osnovne infrastrukture, zagovarjanje pravic in interesov študentov, zagotavljanje obštudijskih dogodkov za študente), kar so tudi naloge, ki nam jih predpisujejo Študentska ustava in interni akti ŠOU. Zaradi navedenega smo o možnosti osamosvojitve Radia Študent in prenosa ustanoviteljstva govorili tudi z vodstvom radia, saj se bomo v primeru nadaljnjih rezov sredstev lahko fokusirali le še na najbolj osnovne funkcije organizacije.

Potrebno pa je poudariti, da vseeno moti način komuniciranja Radia Študent, ustvarjanje javnega pritiska, javno blatenje posameznikov pred poskusom rešitve vprašanja ustanoviteljstva in financiranja znotraj organizacije. Pranje umazanega perila v javnosti ni način, ki bi nam omogočil kompromisno rešitev. Prav tako ne izpostavljanje izbranih posameznikov, saj so na seji Študentskega zbora ŠOU v Ljubljani (30. december 2020), ko je potekalo prvo branje proračuna, vsi poslanci **soglasno potrdili prvotni predlog**. Končna verzija finančnega načrta ŠOU za leto 2021, ki se bo sprejemala v četrtek, pa dopušča možnost dodatnih vsebinskih in finančnih sprememb na določenih postavkah.